3.

Rezoluţia Parlamentului European din 24 aprilie 2007 conţinând observaţiile care fac parte integrantă din decizia privind descărcarea de gestiune pentru execuţia bugetului Agenţiei Europene pentru Medicamente aferent exerciţiului financiar 2005 (C6-0394/2006 — 2006/2161(DEC))

Parlamentul European,

- având în vedere conturile anuale finale ale Agenţiei Europene pentru Medicamente pentru exerciţiul financiar 2005 [1],

- având în vedere raportul Curţii de Conturi privind conturile anuale finale ale Agenţiei Europene pentru Medicamente pentru exerciţiul financiar 2005, precum şi răspunsurile agenţiei [2],

- având în vedere Recomandarea Consiliului din 27 februarie 2007 (5711/2007 — C6-0080/2007),

- având în vedere Tratatul CE, în special articolul 276,

- având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene [3], în special articolul 185,

- având în vedere Regulamentul (CE) nr. 726/2004 al Parlamentului European şi al Consiliului din 31 martie 2004 de stabilire a procedurilor comunitare privind autorizarea şi supravegherea medicamentelor de uz uman şi veterinar şi de instituire a unei Agenţii Europene pentru Medicamente [4], în special articolul 68,

- având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului [5], în special articolul 94,

- având în vedere articolul 71 şi anexa V la Regulamentul său de procedură,

- având în vedere raportul Comisiei pentru control bugetar şi avizul Comisiei pentru mediu, sănătate publică şi siguranţă alimentară (A6-0099/2007),

A. întrucât Curtea de Conturi a declarat că a obţinut asigurări rezonabile cu privire la fiabilitatea conturilor anuale pentru exerciţiul financiar care s-a încheiat la 31 decembrie 2005 şi cu privire la legalitatea şi regularitatea operaţiunilor subiacente, în ansamblul lor,

B. întrucât la 27 aprilie 2006 Parlamentul a acordat directorului descărcarea de gestiune pentru execuţia bugetului agenţiei aferent exerciţiului financiar 2004 [6], iar în rezoluţia care însoţea decizia Parlamentului de descărcare de gestiune, inter alia:

- lua act de constatarea Curţii de Conturi conform căreia contractele încheiate cu băncile erau în vigoare de mai mult de cinci ani, contrar normelor de aplicare a regulamentului financiar al agenţiei, care impun organizarea unei licitaţii noi cel puţin din cinci în cinci ani; lua act de răspunsul agenţiei în care erau explicate motivele întârzierii survenite în lansarea unei invitaţii la licitaţie şi erau prezentate beneficiile obţinute prin negociere directă cu banca, de care va ţine cont în momentul analizării revizuirilor la regulamentul financiar;

- sublinia că noua legislaţie în domeniul produselor farmaceutice, adoptată în 2004, a avut un impact considerabil asupra activităţii şi structurilor de conducere ale agenţiei;

Aspecte generale privind majoritatea agenţiilor UE care necesită descărcarea individuală de gestiune

1. consideră că numărul din ce în ce mai ridicat de agenţii comunitare şi activităţile unora dintre ele nu par să se integreze într-un cadru politic global, că misiunile unor agenţii nu reflectă întotdeauna nevoile reale ale Uniunii, şi nici aşteptările cetăţenilor, şi constată că, în general, agenţiile nu au întotdeauna o imagine bună, şi nici o bună reputaţie;

2. invită, prin urmare, Comisia să definească un cadru politic global privind instituirea de noi agenţii comunitare şi să prezinte un studiu asupra raportului costuri-beneficii înainte de a institui o nouă agenţie, asigurându-se că se evită suprapunerea activităţilor între agenţii sau cu misiunile altor organizaţii europene;

3. solicită Curţii de Conturi să îşi dea avizul cu privire la studiul asupra raportului costuri-beneficii înainte ca Parlamentul să adopte o decizie;

4. invită Comisia să prezinte, la fiecare cinci ani, un studiu privind valoarea adăugată a fiecărei agenţii existente; invită toate instituţiile relevante ca, în cazul unei evaluări negative a valorii adăugate a unei agenţii, să ia măsurile care se impun, reformulând mandatul agenţiei respective sau închizând-o;

5. având în vedere numărul din ce în ce mai ridicat de agenţii de reglementare, regretă că negocierile privind proiectul de acord instituţional pentru încadrarea acestor agenţii nu s-au încheiat încă şi invită serviciile competente ale Comisiei să ia, împreună cu Curtea de Conturi, toate măsurile pentru ca acest acord să se realizeze rapid;

6. constată că responsabilitatea bugetară a Comisiei presupune legături mai strânse între agenţii şi Comisie; solicită Comisiei şi Consiliului să ia toate măsurile pentru a acorda Comisiei, până la 31 decembrie 2007, o minoritate de blocaj în cadrul organismelor de control ale agenţiilor de reglementare şi să prevadă această minoritate de blocaj chiar de la început în cazul instituirii de noi agenţii;

7. invită Curtea de Conturi să creeze un nou capitol în raportul său anual, consacrat tuturor agenţiilor cărora urmează să li se acorde descărcarea de gestiune în cadrul conturilor Comisiei, pentru a oferi o imagine mai clară a modului în care agenţiile utilizează fondurile UE;

8. reaminteşte principiul conform căruia toate agenţiile comunitare, subvenţionate sau nu, primesc descărcarea de gestiune din partea Parlamentului, chiar şi în cazul în care, în temeiul actului lor constitutiv, intervine o autoritate de descărcare;

9. invită Curtea de Conturi să realizeze audituri de performanţă pentru toate agenţiile şi să prezinte rapoarte în acest sens comisiilor relevante din Parlament, inclusiv Comisiei pentru control bugetar;

10. constată că numărul de agenţii este în continuă creştere şi că, în conformitate cu responsabilitatea politică a Comisiei privind funcţionarea agenţiilor, care depăşeşte simpla asistenţă logistică, este tot mai necesar ca direcţiile generale din cadrul Comisiei care sunt responsabile cu instituirea şi supravegherea agenţiilor să dispună de o abordare comună în ceea ce priveşte agenţiile; consideră că o structură similară cu cea creată de agenţii pentru coordonare între DG implicate ar putea constitui o soluţie pragmatică pentru această abordare comună, la nivelul Comisiei, a tuturor aspectelor legate de agenţii;

11. invită Comisia să amelioreze sprijinul administrativ şi tehnic acordat agenţiilor, ţinând seama de complexitatea crescândă a reglementărilor administrative ale Comunităţii şi de problemele tehnice;

12. constată lipsa unui organism disciplinar în toate agenţiile comunitare şi invită Comisia să ia măsurile necesare pentru instituirea rapidă a unui astfel de mecanism;

13. salută îmbunătăţirile considerabile constatate în coordonarea dintre agenţiile UE, care le permite să soluţioneze probleme recurente şi eficientizează cooperarea cu Comisia şi cu Parlamentul;

14. consideră că instituirea de către mai multe agenţii a unui serviciu comun de asistenţă, care să asigure conformitatea sistemelor informatice de gestiune financiară cu sistemele Comisiei, este o măsură care trebuie dezvoltată şi extinsă;

15. solicită agenţiilor să îmbunătăţească cooperarea dintre ele şi evaluarea comparativă cu actorii din domeniu; îndeamnă Comisia să adopte mijloacele pe care le va considera necesare pentru a ajuta agenţiile să-şi îmbunătăţească imaginea şi să mărească vizibilitatea activităţilor lor;

16. solicită Comisiei să elaboreze o propunere de armonizare a formatului rapoartelor anuale ale agenţiilor şi să dezvolte indicatori de performanţă care să permită o comparaţie între nivelurile lor de eficienţă;

17. invită agenţiile să prezinte, la începutului fiecărui an, indicatori de performanţă pe baza cărora să poată fi evaluate;

18. invită toate agenţiile să utilizeze din ce în ce mai mult obiectivele SMART, ceea ce ar trebui să conducă la o planificare şi o realizare mai realiste a obiectivelor specifice;

19. este de acord cu opinia Curţii de Conturi conform căreia Comisia este, de asemenea, responsabilă pentru gestiunea (financiară) a agenţiilor; îndeamnă, prin urmare, Comisia să supravegheze şi, dacă este cazul, să direcţioneze şi să ajute la gestiunea diferitelor agenţii, în special în ceea ce priveşte aplicarea corespunzătoare a procedurilor de licitaţie, transparenţa procedurilor de recrutare, buna gestiune financiară (subutilizare şi suprabugetare) şi, cel mai important, buna aplicare a normelor privind cadrul de control intern;

20. consideră că programele de activitate ale agenţiilor ar trebui să prezinte contribuţiile acestora în termeni operaţionali şi măsurabili şi că ar trebui să se acorde atenţia cuvenită standardelor de control intern ale Comisiei;

Aspecte specifice

21. constată că execuţia bugetului, ratele de utilizare pentru creditele de angajament (94 %) şi creditele de plată (82 %) au fost, în ansamblu, ridicate şi că pentru cheltuielile administrative (titlul II) rata de utilizare a creditelor de angajament a fost mai mică de 90 %, peste 40 % dintre angajamente fiind reportate în exerciţiul financiar următor;

22. observă că bugetul agenţiei a crescut considerabil între 2003 şi 2005, datorită extinderii Uniunii Europene şi noilor sarcini; constată cu plăcere majorarea creditelor pentru linia bugetară "medicamente orfane" şi execuţia integrală a acestora;

23. invită agenţia să se asigure că doar membrii personalului care deţin drepturi de delegare au acces la sistemul computerizat corespunzător;

24. invită agenţia să integreze în conturile sale fondurile [7] colectate de la alte agenţii şi organisme pentru finanţarea unui serviciu comun de asistenţă pentru dezvoltarea sistemelor lor informatice de gestiune financiară;

25. solicită ca procedurile de atribuire a contractelor să fie transparente şi să respecte normele relevante, inclusiv în domeniul tehnologiei informaţiei;

26. invită agenţia să informeze Parlamentul cu privire la noua invitaţie la licitaţie pentru contractele bancare în conformitate cu normele standard, cât mai curând posibil;

27. subliniază că noua legislaţie din domeniul produselor farmaceutice, adoptată în 2004, a avut un impact semnificativ asupra activităţii, structurilor de conducere şi personalului agenţiei; felicită agenţia pentru adaptarea cu succes la noul cadru de reglementare, care a intrat în vigoare în noiembrie 2005;

28. este încântat de lansarea "Oficiului pentru IMM-uri" care oferă asistenţă financiară şi administrativă microîntreprinderilor şi întreprinderilor mici şi mijlocii (IMM) în conformitate cu Regulamentul (CE) nr. 2049/2005 [8] al Comisiei;

29. salută eforturile agenţiei de a oferi consultanţă ştiinţifică mai intensă în fazele incipiente ale dezvoltării unor noi medicamente, precum şi introducerea de măsuri pentru accelerarea evaluării medicamentelor care au o importanţă vitală pentru sănătatea publică; ia act de activitatea realizată de agenţie pentru a facilita o evaluare rapidă a vaccinurilor în caz de pandemie de gripă;

30. solicită ca, înainte de 1 ianuarie 2010 şi ulterior din cinci în cinci ani, agenţia să contracteze o evaluare externă independentă a realizărilor sale, în conformitate cu regulamentul de instituire şi cu programele de lucru stabilite de consiliul de administraţie; solicită, în plus, ca evaluarea să aibă ca obiect metodele de lucru şi impactul agenţiei şi să ţină seama de opiniile părţilor interesate, atât la nivel comunitar, cât şi la nivel naţional; solicită ca în cadrul consiliului de administraţie al agenţiei să fie examinate concluziile evaluării şi să se elaboreze recomandări adresate Comisiei şi Parlamentului European în ceea ce priveşte schimbările ce trebuie aduse agenţiei, metodelor şi programelor sale de lucru, ca evaluarea şi recomandările adresate Comisiei şi Parlamentului European să fie făcute publice, de exemplu pe site-urile acestora şi ca fondurile necesare pentru efectuarea evaluării externe se fie alocate în bugetul direcţiei generale corespunzătoare;

[1] JO C 266, 31.10.2006, p. 4.

[2] JO C 312, 19.12.2006, p. 12.

[3] JO L 248, 16.9.2002, p. 1. Regulament astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

[4] JO L 136, 30.4.2004, p. 1. Regulament astfel cum a fost modificat prin Regulamentul (CE) nr. 1901/2006 (JO L 378, 27.12.2006, p. 1).

[5] JO L 357, 31.12.2002, p. 72.

[6] JO L 340, 6.12.2006, p. 107.

[7] Aproximativ 400000 EUR.

[8] Regulamentul (CE) nr. 2049/2005 al Comisiei din 15 decembrie 2005 de stabilire, în temeiul Regulamentului (CE) nr. 726/2004 al Parlamentului European şi al Consiliului, a normelor privind taxele plătite de microîntreprinderi şi întreprinderile mici şi mijlocii Agenţiei Europene pentru Medicamente şi asistenţa administrativă pe care le-o acordă aceasta (JO L 329, 16.12.2005, p. 4).

--------------------------------------------------